शिक्षा विभाग की बैठक में दिए सुझाव
आबूरोडमें जिला प्रमुख पायल परसरामपुरिया ने बुधवार को शिक्षा संकुल जयपुर में आयोजित प्रदेश की शिक्षा समिति की बैठक में भाग लेकर सुझाव दिए। उच्च शिक्षा मंत्री कालीचरण सर्राफ एवं शिक्षा राज्यमंत्री वासुदेव देवनानी की मौजूदगी में बैठक हुई। जिसमें शिक्षा के स्तर में सुधार एवं गुणवत्ता के साथ रुचि परक बनाने के बारे में चर्चा की गई। बैठक में जिला प्रमुख पायल परसरामपुरिया ने मिड-डे मील कार्य करने वाली महिला श्रमिकों को दिए जा रहे एक हजार रुपए के अल्प मानदेय पर चिंता जताते हुए समीपवर्ती हरियाणा प्रदेश की तरह पांच हजार रुपए प्रतिमाह करने की मांग की। उनका कहना था कि इतने कम मानदेय से इन महिला श्रमिकों के लिए परिवार का पालन-पोषण करना असंभव हो रहा है। इनका अधिकांश समय मिड-डे मिल बनाने में ही व्यतीत हो जाता है। इसके साथ ही सरकारी स्कूलों में भी निजी स्कूलों की तरह से प्ले एवं प्री-प्राइमरी के बच्चों को खेल-खेल में शिक्षा देने के लिए समुचित प्रबंध करवाने का सुझाव दिया।
hin_Deva hin_Deva